Uusi mallisääntö 2020

Piirin nimi ja kotipaikka

1 §

Yhdistyksen nimi on Sotainvalidien Veljesliiton XXXX piiri ry, jota

näissä säännöissä kutsutaan piiriksi, ja sen kotipaikka on XXXX.

Piirin tarkoitus

2 §

Piirin tarkoituksena on Sotainvalidien Veljesliitto -

Krigsinvalidernas Brödraförbund ry:n maakunnallisena elimenä

ylläpitää alueensa sotainvalidien keskuudessa isänmaallista

yhteishenkeä ja luottamusta tulevaisuuteen liiton antamien

suuntaviivojen mukaan. Toiminnassa otetaan erityisesti huomioon

sotainvalidien ja heidän puolisoidensa ja leskiensä vanhuudenhuollon

lisääntyvät tarpeet. Tähän piiri pyrkii harjoittamalla sotainvalidihenkistä koulutus- ja neuvontatyötä, järjestämällä kuntoutus- , virkistys-, esitelmä- ja juhlatilaisuuksia sekä huolehtimalla sotainvalidien ja heidän puolisoidensa ja leskiensä tarkoituksenmukaisesta huollosta liiton ohjeiden ja päätösten mukaan.

Piiri ei osallistu puoluepoliittiseen toimintaan.

Piirin jäsenet

3 §

Piiri voi piirihallituksen päätöksellä hyväksyä varsinaisiksi jäsenikseen ne piirin alueella asuvat henkilöt, joille sodan tai sotatoimien tai niihin rinnastettavien olosuhteiden aiheuttaman vamman tai sairauden johdosta on vahvistettu sotilasvammalain mukainen työkyvyttömyysaste riippumatta sen suuruudesta. Tässä tarkoitetuksi vammaksi tai sairaudeksi ei katsota vammaa tai sairautta, joka on saatu tai on aiheutunut 26.4.1945 jälkeen jatkuneen rauhan ajan asevelvollisuusajan seurauksena.

Piirin puolisojäseneksi voidaan ottaa henkilö, jonka sotainvalidipuoliso on otettu tai olisi voitu ottaa jonkun Sotainvalidien Veljesliiton osaston tai piirin varsinaiseksi jäseneksi. Puolisojäsenen tulee olla sotilasvammalaissa tarkoitettu puoliso tai leski.

Piirin jäsenosastoksi voidaan ottaa liiton hallituksen hyväksymät, piirin alueella toimivat liiton rekisteröidyt osastot. Osasto on velvollinen noudattamaan piirikokousten ja piirihallituksen antamia ohjeita ja päätöksiä.

Piirin jäsen ei voi olla muun sotainvalidipiirin tai -osaston jäsen.

Piirin kannattajajäseniksi voi piirihallitus hyväksyä Suomen kansalaisia tai oikeuskelpoisia yhteisöjä, jotka haluavat tukea ja edistää sen toimintaa.

Ainaiskannattajajäseniksi pääsevät vain yksityiset kansalaiset, jotka suorittavat kertakaikkisen kannattajajäsenmaksun.

Piiri voi kutsua kunniajäsenikseen sotainvalidien huoltotyössä tai muutoin piirin tarkoitusperien edistämisessä erikoisesti ansioituneita henkilöitä. Piirin tukijäseniksi kutsutaan näissä säännöissä niitä henkilöitä, jotka piiri on hyväksynyt kannattajajäsenikseen sekä niitä henkilöitä, jotka on kutsuttu piirin kunniajäseniksi, mikäli heille ei ole sodan tai sotatoimien tahi niihin rinnastettavien olosuhteiden aiheuttaman vamman tai sairauden johdosta vahvistettu sotilasvammalain mukaista työkyvyttömyysastetta.

Piiristä eroaminen on ilmoitettava kirjallisesti piirihallitukselle tai sen puheenjohtajalle tai merkittäväksi piirin kokouksen pöytäkirjaan, ja jäsen katsotaan eronneeksi saman kalenterivuoden lopussa. Piirihallitus voi erottaa sellaisen jäsenen, joka rikkoo sääntöjä taikka käyttäytyy yleistä pahennusta herättävällä tavalla, pyydettyään sitä ennen liiton hallitukselta lausunnon.

Taloudellinen toiminta

4 §

Piiri voi periä piirin vuosikokouksen määräämiä jäsenmaksuja.

Jäsenosastolta perittävä jäsenmaksu määräytyy osaston varsinaisten

jäsenten lukumäärän mukaan. Piirin vuosikokous määrää jäsenmaksun

suuruuden jäsenosaston varsinaista jäsentä kohti.

Piiri voi hankkia varoja keräysten, arpajaisten, juhlien, kannatusjäsenmaksujen ja jäljempänä mainitun taloudellisen toiminnan

avulla sekä ottaa vastaan lahjoituksia, avustuksia ja jälkisäädöksiä.

Piiri voi omistaa kiinteistöjä sekä asianomaisen luvan saatuaan harjoittaa ravintola-, kahvila- ja kioskiliikettä, julkaisu- ja kustannustoimintaa, kukkasadressien, merkkien, viirien, muistoesineiden ja muiden vastaavien tavaroiden myyntiä sekä sotainvalidien työn tuotteiden kauppaa käyttäen tarvittaessa hyväkseen liiton asiantuntemusta.

Piirikokoukset

5 §

Piirin asioista päättää kokous. Vuosikokous pidetään maaliskuun 31. päivään mennessä.

Vuosikokouksessa

1 . valitaan kokouksen virkailijat ja pöytäkirjan tarkastajat sekä todetaan kokouksen laillisuus ja päätösvaltaisuus;

2 . vahvistetaan kokouksen työjärjestys;

3 . käsitellään piirin toimintakertomus;

4 . käsitellään edellisen vuoden tilit ja toiminnantarkastuskertomus

sekä päätetään tilinpäätöksen vahvistamisesta ja vastuuvapaudesta;

5. päätetään piirihallituksen jäsenten lukumäärästä, valitaan piirihallituksen puheenjohtaja sekä varsinaiset ja varajäsenet

erovuorossa olevien tilalle;

6. valitaan edustajat liiton kokouksiin liiton sääntöjen mukaisesti;

7. valitaan yksi (1) toiminnantarkastaja ja yksi (1) varatoiminnantarkastaja;

8. käsitellään piirihallituksen laatima toimintasuunnitelma;

9. päätetään piirihallituksen laatimasta talousarviosta;

10. määrätään jäsenosastojen sekä varsinaisten-, puoliso- ja

kannattajajäsenten jäsenmaksut;

11. päätetään liittokokoukselle mahdollisesti tehtävistä aloitteista ja ehdotuksista;

12. päätetään piirihallituksen jäsenten sekä toiminnantarkastajien palkkioista;

13. käsitellään muut liiton, piirihallituksen tai jäsenten esittämät

kokouskutsussa mainitut asiat.

Jäsenten esittämät asiat voivat tulla kokouksessa käsiteltäviksi, jos niistä on tehty kirjallinen ilmoitus piirihallitukselle viimeistään kolme (3) viikkoa ennen kokousta, kuitenkin huomioon ottaen, ettei asioista, jotka mainitaan yhdistyslain 23 §:ssä tai niihin rinnastettavista asioista, saa tehdä päätöstä, ellei niistä ole kokouskutsussa erikseen mainittu.

6 §

Piirihallitus voi kutsua piirin jäsenet ylimääräiseen kokoukseen, milloin kokous niin päättää, piirihallitus katsoo sen tarpeelliseksi, ja ylimääräinen kokous on myös kutsuttava koolle aina, kun nimettyä asiaa varten vähintään yksi kymmenesosa (1/10) piirin äänioikeutetuista jäsenistä tai liiton hallitus sitä piirihallitukselta kirjallisesti pyytää.

Kutsu piirin kokouksiin on toimitettava kirjallisesti jäsenille vähintään viikkoa ennen kokousta tai piirin toiminta-alueella leviävän sanomalehden tai Sotainvalidi-lehden välityksellä.

7 §

Piirin kokouksiin saavat jäsenosastot lähettää edustajan varsinaisten ja puolisojäsenten yhteismäärän kutakin alkavaa 10 jäsentä kohden.

Kokouksissa on kullakin piirin varsinaisella jäsenellä, puolisojäsenellä, tukijäsenellä ja jäsenosaston edustajalla yksi ääni.

Piirikokouksessa asiat ratkaistaan yksinkertaisella äänten enemmistöllä. Sääntöjen muuttamista tai piirin purkamista koskevissa asioissa voidaan tehdä päätös vain, jos sitä on kannattanut vähintään kaksi kolmasosaa (2/3) annetuista äänistä. Päätös sääntöjen muuttamisesta on alistettava liiton hallituksen vahvistettavaksi. Piirin purkamisesta on kirjallisesti ilmoitettava liiton hallitukselle.

Piirihallitus voi sallia reaaliaikaisen osallistumisen piirin kokouksiin tietoliikenneyhteyden välityksellä. Etäosallistumista koskevat tarkemmat säännöt sisältyvät yhdistyksen äänestys- ja vaalijärjestykseen.

Piirihallitus ja sen tehtävät

8 §

Piirin asioita hoitaa sen lainmukaisena hallituksena piirihallitus, johon kuuluvat piirin vuosikokouksen yhdeksi (1) vuodeksi kerrallaan valitsema puheenjohtaja sekä kahdeksi (2) vuodeksi kerrallaan valittuina vähintään 4 ja enintään 10 piirihallituksen varsinaista jäsentä ja vastaava määrä henkilökohtaisia varajäseniä.

Piirihallituksen varsinaisista jäsenistä ja varajäsenistä on vuosittain puolet erovuorossa, aluksi arvan mukaan ja sen jälkeen vuoroittain. Piirihallitus voi valita keskuudestaan vuosittain yhden (1) tai kaksi (2) varapuheenjohtajaa sekä keskuudestaan tai ulkopuolelta tarpeelliset virkailijat. Mikäli varapuheenjohtajia on kaksi, toinen heistä nimetään ensimmäiseksi ja toinen toiseksi varapuheenjohtajaksi.

Sihteerinä toimii piirin toiminnanjohtaja tai piirihallituksen tehtävään valitsema henkilö.

Piirihallitus kokoontuu puheenjohtajan tai hänen estyneenä ollessaan

varapuheenjohtajan kutsusta ja on päätösvaltainen, kun joko

puheenjohtaja tai varapuheenjohtaja sekä vähintään puolet (1/2) sen

jäsenistä on saapuvilla.

Asiat ratkaistaan yksinkertaisella äänten enemmistöllä. Jos äänet menevät tasan, voittaa se mielipide, jota kokouksen puheenjohtaja on

kannattanut, paitsi vaaleissa arpa.

9 §

Piirihallituksen tehtävänä on

1. johtaa, valvoa ja ohjata piirin ja sen jäsenosaston toimintaa;

2 huolehtia yhdistyksen yleisestä edunvalvonnasta ja sääntöjen 2

§:ssä tarkoitetusta huollosta;

3. kutsua piirin kokoukset koolle;

4. laatia piirin toimintakertomus, talousarvio ja toimintasuunnitelma sekä tehdä piirin kalenterivuoden tilinpäätös ja jättää se hyvissä ajoin ennen vuosikokousta toiminnantarkastajalle;

5. valvoa ja tukea piirin toiminnanjohtajan toimintaa;

6. noudattaa, liiton toimielinten antamia ohjeita ja päätöksiä;

7. lähettää liiton hallitukselle huhtikuun loppuun mennessä vuosikokouksen pöytäkirja, toimintakertomus, tilinpäätös ja

toimintasuunnitelma;

8. järjestää ja ohjata varojen hankintaa piirin alueella

9. pitää jäsenrekisteriä

10 §

Piirihallitus voi nimetä keskuudestaan työvaliokunnan, jossa on enintään viisi (5) jäsentä sekä asettaa muita tarpeelliseksi katsomiaan toimikuntia käsittelemään piirin säännönmukaiseen toimintaan liittyviä juoksevia ja piirihallituksen sille antamia muita asioita.

Työvaliokunnan puheenjohtajana toimii piirin puheenjohtaja tai hänen estyneenä ollessaan jompikumpi varapuheenjohtajista. Työvaliokunnan ja toimikuntien päätökset on tiedotettava piirihallitukselle.

Piirin nimen kirjoittaminen

11 §

Piirin nimen kirjoittavat puheenjohtaja ja ensimmäinen varapuheenjohtaja yhdessä tai jompikumpi heistä yhdessä piirin

toiminnanjohtajan kanssa.

Piirin tilikausi

12 §

Piirin tilikausi on kalenterivuosi.

Toiminnan lopettaminen

13 §

Piirihallitus on velvollinen kutsumaan koolle piirin kokouksen päättämään piirin purkautumisesta, mikäli piirissä olevien varsinaisten jäsenten määrä laskee alle kymmenen (10).

Piirin purkautuessa sen omaisuus on luovutettava Sotainvalidien Veljesliitto - Krigsinvalidernas Brödraförbund ry:lle käytettäväksi

sotainvalidien sekä heidän puolisoidensa ja leskiensä huoltoon ensi sijassa piirin alueella.

14 §

Tällä sääntömuutoksella ei vaikuteta jo saavutettuihin jäsenoikeuksiin.